SET บ่ายไซด์เวย์อัพ แนวต้าน 1,370 จุด
SET เช้านี้ปรับตัวขึ้นแนวเดียวกับตลาดภูมิภาค ยกเว้นตลาดจีนติดลบเล็กน้อยหลัง PMI ชะลอตัว แม้จะมีประเด็นการนำเงินหยวนเข้าไปในตะกร้าเงินของ IMF แต่จีนต้องปฏิรูปเศรษฐกิจให้ดีขึ้นเพื่อให้เงินหยวนมีเสถียรภาพ ส่วนบ้านเราเช้านี้เจอแรงกดดันจากหุ้นพลังาน ทั้งที่จะมีการประชุมโอเปค และตลาดฯก็คาดคงกำลังการผลิต ขณะที่เงินบาทนิ่งมองหุ้นไทยถูกแล้วและไม่น่าลงลึกอีก
1 ธ.ค. 2558

ข่าวหุ้นธุรกิจออนไลน์รายงาน ตลาดหุ้นไทยดัชนี SET ช่วงเช้า (1 ธ.ค.) ปรับตัวขึ้นแนวเดียวกับตลาดภูมิภาค ยกเวันตลาดจีนติดลบเล็กน้อยหลัง PMI ชะลอตัว แม้จะมีประเด็นการนำเงินหยวนเข้าไปในตระกร้าเงินของ IMF แต่จีนต้องปฏิรูปเศรษฐกิจให้ดีขึ้นเพื่อให้เงินหยวนมีเสถียรภาพ ส่วนบ้านเราเช้านี้เจอแรงขายจาก PTT, PTTEP กดดันตลาดฯ ทั้งที่จะมีการประชุมโอเปค และตลาดฯก็คาดคงกำลังการผลิต ขณะที่เงินบาทนิ่งมองหุ้นไทยถูกแล้วและไม่น่าลงลึกอีก
นักวิเคราะห์คาดช่วงบ่าย ดัชนีหุ้นไทยมีลุ้นแกว่งขึ้น ให้แนวรับ 1,350 แนวต้าน 1,370 จุด
 
นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี โอเอสเค (ประเทศไทย) เปิดเผยถึงตลาดหุ้นไทยเช้านี้ปรับตัวขึ้นได้ในทิศทางเดียวกับตลาดหุ้นอื่นในภูมิภาคเอเชียที่ต่างอยู่ในแดนบวก ยกเว้นตลาดหุ้นจีนที่ติดลบเล็กน้อยหลังจากที่ตัวเลข PMI ออกมาชะลอตัว อีกทั้งจากประเด็นการนำเงินหยวนเข้าไปในตระกร้าเงินของ IMF มีผลในเดือนต.ค.59 ทำให้คาดว่าจีนต้องปฏิรูปเศรษฐกิจเพื่อให้เงินหยวนมีเสถียรภาพมากขึ้น ดังนั้นระยะสั้นเงินหยวนมีโอกาสอ่อนค่า แต่ระยะยาวทิศทางน่าจะแข็งค่า
ส่วนตลาดบ้านเราเจอแรงขายหุ้น PTT, PTTEP กดดัน ทั้งที่กำลังจะมีการประชุมโอเปค และตลาดฯมองว่าน่าจะคงกำลังการผลิต และราคาน้ำมันไม่น่าจะปรับตัวลงไปจากนี้แล้ว เนื่องจากเริ่มเข้าสู่ฤดูหนาวที่มีความต้องการใช้พลังงานเพิ่มขึ้น ส่วนเงินบาทเริ่มนิ่ง ดังนั้น จึงมองว่าราคาหุ้นถือว่าถูกแล้วและไม่น่าจะลงลึก
แนวโน้มการลงทุนในช่วงบ่ายนี้ ตลาดหุ้นไทยมีโอกาสแกว่งตัวขึ้นได้ เนื่องจากแรงขายน่าจะอ่อนลง พร้อมให้แนวรับ 1,350 จุด ส่วนแนวต้าน 1,370 จุด
 
บล.เอเอสแอล ระบุในบทวิเคราะห์ ( 1 ธ.ค.) ว่า ดัชนี SET ช่วงเช้าปิดบวกเล็กน้อย ซึ่งเป็นไปในทิศทางเดียวกันกับตลาดภูมิภาค ที่ส่วนใหญ่ปรับตัวเพิ่มขึ้น โดยได้รับแรงหนุนจาก ตัวเลข PMI ภาคการผลิตของจีน ที่ปรับตัวเพิ่มขึ้น พร้อมกับตอบรับ กับการตัดสินใจของ IMF ที่มีมติอนุมัติให้นำสกุลเงินหยวนเข้าสู่ตะกร้าสกุลเงิน SDR
แนวโน้มภาคบ่ายเชิงเทคนิค การปรับตัวของดัชนี มีแนวโน้มชะลอขาลงจากแท่งเทียนโดจิ การปรับตัวระหว่างวันจะมีแนวรับสำคัญ 1,360-1,357 เป็นจุดพิจารณาหลัก ทั้งนี้ ไม่สร้างจุดต่ำใหม่กว่าแนวโน้มมีโอกาสที่จะกลับตัวขึ้นทดสอบแนวต้าน 1,373 จุด
 
สรุป 5 หลักทรัพย์ที่มีมูลค่าการซื้อขายสูงสุดภาคเช้า
PTT มูลค่าการซื้อขาย 1,613.16 ล้านบาท ปิดที่ 255.00 บาท ลดลง 1.00 บาท
JAS มูลค่าการซื้อขาย 1,340.83 ล้านบาท ปิดที่ 4.58 บาท ลดลง 0.08 บาท
PTTEP มูลค่าการซื้อขาย 807.16 ล้านบาท ปิดที่ 63.50 บาท ลดลง 1.75 บาท
TOP มูลค่าการซื้อขาย 655.27 ล้านบาท ปิดที่ 60.75 บาท เพิ่มขึ้น 2.25 บาท
AOT มูลค่าการซื้อขาย 648.52 ล้านบาท ปิดที่ 318.00 บาท เพิ่มขึ้น 7.00 บาท
 
ที่มา: สำนักข่าวอินโฟเควสท์